Document ID: 32012R0065

32012R0065
L 028/24
SLUŽBENI LIST EUROPSKE UNIJE
24.01.2012.
UREDBA KOMISIJE (EU) br. 65/2012
od 24. siječnja 2012.
o provedbi Uredbe (EZ) br. 661/2009 Europskog parlamenta i Vijeća s obzirom na indikatore stupnja prijenosa i izmjeni Direktive 2007/46/EZ Europskog parlamenta i Vijeća
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 661/2009 Europskog parlamenta i Vijeća od 13. srpnja 2009. o zahtjevima za homologaciju tipa za opću sigurnost motornih vozila, njihovih prikolica i sustava, sastavnih dijelova i zasebnih tehničkih jedinica namijenjenih za takva vozila (1), a posebno njezin članak 14. stavak 1. točku (a),
budući da:
(1)
Uredba (EZ) br. 661/2009 zahtijeva ugradbu indikatora stupnja prijenosa (GSI) na sva vozila s ručnim mjenjačem kategorije M1 nazivne mase do 2 610 kg i vozila s homologacijom produljenom u skladu s člankom 2. stavkom 2. Uredbe (EZ) br. 715/2007 Europskog parlamenta i Vijeća od 20. lipnja 2007. o homologaciji motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila (2).
(2)
U skladu s Uredbom (EZ) br. 661/2009 potrebno je tehničke detalje njezinih odredaba utvrditi provedbenim zakonodavstvom. Sada je potrebno utvrditi pojedine postupke, ispitivanja i zahtjeve za takvu homologaciju indikatora stupnja prijenosa.
(3)
Direktivu 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (3) treba stoga na odgovarajući način izmijeniti.
(4)
Mjere predviđene ovom Uredbom u skladu su s mišljenjem Tehničkog odbora za motorna vozila,
DONIJELA JE OVU UREDBU:
Članak 1.
Područje primjene
Ova se Uredba primjenjuje na vozila kategorije M1 koja ispunjavaju sljedeće zahtjeve:
-
opremljena su ručnim mjenjačem,
-
imaju nazivnu masu do 2 610 kg ili im je homologacija produljena u skladu s člankom 2. stavkom 2. Uredbe (EZ) br. 715/2007.
Ova se Uredba ne primjenjuje na „vozila konstruirana za ispunjavanje posebne društvene potrebe” iz članka 3. stavka 2. točke (c) Uredbe (EZ) br. 715/2007.
Članak 2.
Definicije
Za potrebe ove Uredbe, uz definicije iz Uredbe (EZ) br. 661/2009, primjenjuju se sljedeće definicije:
1.
„tip vozila s obzirom na indikatore stupnja prijenosa” znači skupina vozila koja se ne razlikuju u pogledu funkcionalnih značajki indikatora stupnja prijenosa i logike indikatora stupnja prijenosa za određivanje momenta u kojem treba ukazati na promjenu stupnja prijenosa. Pri tome su između ostalih moguće sljedeće vrste logike:
i.
prebacivanje u viši stupanj prijenosa prikazuje se pri određenim brzinama motora;
ii.
prebacivanje u viši stupanj prijenosa prikazuje se kad dijagrami specifične potrošnje goriva motora pokažu da će se u višem stupnju postići određeno minimalno poboljšanje potrošnje goriva;
iii.
prebacivanje u viši stupanj prijenosa prikazuje se kad se potreban zakretni moment može postići u višem stupnju;
2.
„funkcionalne značajke indikatora stupnja prijenosa” znači skup ulaznih parametara, kao što su brzina motora, pogonska snaga i zakretni moment, kao i njihove promjene u vremenu, koji regulira obavijest indikatora stupnja prijenosa i funkcionalnu ovisnost indikatora stupnja prijenosa o tim parametrima;
3.
„način rada vozila” znači stanje vozila u kojem je moguća promjena između barem dva stupnja prijenosa kod vožnje naprijed;
4.
„ručni način rada” znači način rada vozila gdje je promjena između svih ili nekih stupnjeva prijenosa uvijek neposredna posljedica djelovanja vozača;
5.
„emisije iz ispušne cijevi” znači emisije iz ispušne cijevi iz članka 3. stavka 6. Uredbe (EZ) br. 715/2007.
Članak 3.
Procjena ručnog mjenjača
Za potrebe procjene odgovara li ručni mjenjač definiciji iz članka 3. stavka 16. Uredbe (EZ) br. 661/2009, „ručnim mjenjačem” smatra se mjenjač koji ima barem jedan ručni način rada u skladu s člankom 2. stavkom 4. ove Uredbe. Za ovu se procjenu ne uzima u obzir automatska promjena stupnjeva prijenosa koja se ne primjenjuje u svrhu optimiranja rada vozila nego samo u ekstremnim uvjetima kako bi se primjerice zaštitio motor ili spriječio gubitak brzine.
Članak 4.
EZ homologacija tipa
1. Proizvođači osiguravaju da su vozila koja se stavljaju na tržište i koja su obuhvaćena člankom 11. Uredbe (EZ) br. 661/2009 opremljena indikatorima stupnja prijenosa u skladu sa zahtjevima iz Priloga I. ovoj Uredbi.
2. Kako bi dobio EZ homologaciju tipa za vozila iz članka 11. Uredbe (EZ) br. 661/2009 proizvođač mora ispuniti sljedeće obveze:
(a)
sastaviti opisni dokument u skladu s obrascem iz dijela 1. Priloga II. ovoj Uredbi i dostaviti ga tijelu za homologaciju;
(b)
tijelu za homologaciju dostaviti izjavu da vozilo prema njegovoj procjeni ispunjava zahtjeve iz ove Uredbe;
(c)
tijelu za homologaciju predstaviti certifikat koji je pripremljen u skladu s obrascem iz dijela 2. Priloga II. ovoj Uredbi;
(d)
ili
i.
tijelu za homologaciju dostaviti točke promjene stupnja prijenosa indikatora stupnja prijenosa koje su utvrđene analitički u skladu s posljednjim stavkom točke 4.1. Priloga I.; ili
ii.
tehničkoj službi koja je odgovorna za provedbu ispitivanja za homologaciju tipa osigurati vozilo koje predstavlja tip vozila koje treba homologirati kako bi se omogućila provedba ispitivanja iz točke 4. Priloga I.
3. Tijelo za homologaciju na temelju elemenata koje proizvođač podnosi u skladu s točkama (a), (b) i (c) stavka 2. i rezultata ispitivanja za homologaciju tipa iz točke (d) stavka 2. procjenjuje usklađenost sa zahtjevima iz Priloga I.
Tijelo za homologaciju izdaje certifikat o EZ homologaciji tipa u skladu s obrascem iz dijela 3. Priloga II. ovoj Uredbi za vozila koja obuhvaća članak 11. Uredbe (EZ) br. 661/2009 samo ako je utvrđena takva usklađenost.
Članak 5.
Praćenje učinaka zakonodavstva
Proizvođači i tijela za homologaciju Komisiji na zahtjev dostavljaju podatke iz Priloga II. u svrhu praćenja učinaka ove Uredbe i ocjene potrebe za daljnjim razvojem. Komisija i njezini predstavnici ove podatke smatraju povjerljivima.
Članak 6.
Izmjene Direktive 2007/46/EZ
Prilozi I., III., IV., VI. i XI. Direktivi 2007/46/EZ izmjenjuju se u skladu s Prilogom III. ovoj Uredbi.
Članak 7.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. siječnja 2012.

Labels: 7
8
1